b'\n_START_ARTICLE_\nKj\xc3\xb8nnsrolleteorien\n_START_SECTION_\nOm teorien\n_START_PARAGRAPH_\nIf\xc3\xb8lge teorien eksisterer kj\xc3\xb8nnsroller innenfor alle kulturer i forskjellige former. Fra kultur til kultur er kj\xc3\xb8nnsrollene gjenstand for forskjellige syn, det vil si at ideen om kj\xc3\xb8nnsrollene har kulturelle variasjoner. For eksempel er det i Vesten kutyme at et individ av det kvinnelig kj\xc3\xb8nn i stor grad kan velge selv hvilket sett av forventninger det skal aspirere til selv, mens i andre kulturer har kj\xc3\xb8nnsrollen mindre personlige trekk over seg og er gjenstand for bed\xc3\xb8mmelse av flokken som helhet, eksempelvis kulturer hvor endogami eller eksogami er tvungent._NEWLINE_Kj\xc3\xb8nnsrolle er if\xc3\xb8lge kj\xc3\xb8nnsrolleteorien den summen av forventningene som knytter seg til det \xc3\xa5 v\xc3\xa6re jente/kvinne eller gutt/mann. Tradisjonelle oppfatninger er for eksempel at gutter skal v\xc3\xa6re flinke med bil og at jenter skal v\xc3\xa6re flinke til \xc3\xa5 lage mat._NEWLINE_Rent biologisk er det forskjell p\xc3\xa5 gutter og jenter. Kvinner kan f\xc3\xb8de barn, og menn regnes for fysisk sterkere. I idretter og konkurranser kan man spesielt godt se denne forskjellen mellom kvinner og menn, og at det ofte er forskjellige konkurranser for de to kj\xc3\xb8nnene. Selv om det er noen forskjeller mellom gutter og jenter, s\xc3\xa5 skulle ikke det i seg selv tilsi forskjell i hvilken jobb som velges, utdannelse, oppf\xc3\xb8rsel hjemme og valg av aktiviteter. Likevel er det slik at gutter og jenter ofte velger forskjellig p\xc3\xa5 flere omr\xc3\xa5der i livet. Forventningene til en gutt og en jente er forskjellige helt fra f\xc3\xb8dselen av; en liten jente vil herme etter sin mors aktiviteter, og gutten etter sin fars aktiviterer, og sammenligne seg med ham._NEWLINE_Ved siden av foreldrene er det flere som er med p\xc3\xa5 \xc3\xa5 p\xc3\xa5virke hvordan menneskene blir. Eksempler p\xc3\xa5 dette kan v\xc3\xa6re n\xc3\xa6rmilj\xc3\xb8et, filmstjerner, fotballspillere eller folk med synlige yrker, som lege eller l\xc3\xa6rer. Til sammen kan dette gi forventninger om at for eksempel gutten skal v\xc3\xa6re interessert i bilmekanikk, data og sport, mens jenta skal v\xc3\xa6re flinkere til \xc3\xa5 lage mat, interessere seg for husarbeid og v\xc3\xa6re opptatt av hvordan hun ser ut._NEWLINE_Dette synet p\xc3\xa5 kvinner og menn har forandret seg storlig de siste ti \xc3\xa5rene. Fra den hjemmev\xc3\xa6rende husmoren for femti \xc3\xa5r siden, som stelte for mann og barn, lagde mat, sydde kl\xc3\xa6r, vasket og str\xc3\xb8k, handlet og ryddet i huset, til den mer utdannings- og arbeidsfokuserte moderne kvinnen. Likevel gj\xc3\xb8r kvinner i dag 70 prosent av husarbeidet._NEWLINE_Yrkesvalgene som blir gjort av jenter og gutter beviser at en del tradisjonelle valg fortsatt gj\xc3\xb8res. Innen helse- og sosialfag, musikk, dans og drama og formgivingsfag er fortsatt flertallet jenter. I motsetning til p\xc3\xa5 byggfag, elektrofag og mekaniske fag, hvor gutter st\xc3\xa5r for nesten alle plassene._NEWLINE_Per dags dato er kvinnene flertallet p\xc3\xa5 universitetene, og antallet h\xc3\xb8yere utdannede kvinnelige jurister, leger og samfunnsvitere \xc3\xb8ker stadig. Dette kan f\xc3\xb8re til flere kvinner i lederstillinger, noe som kan endre ledernes tankegang._NEWLINE_I 1978 fikk Norge en likestillingslov som skulle sikre lik behandling mellom kvinner og menn, og spesielt da kjempe for forbedring av kvinnenes stilling. Samtidig fikk Norge et likestillingsombud som skulle f\xc3\xb8lge opp denne loven og s\xc3\xb8rge for at den ikke ble overtredd. Alle yrker skal v\xc3\xa6re \xc3\xa5pne for begge kj\xc3\xb8nn, i prinsippet._NEWLINE_Blant andre \xc3\xa5rsaker til forskjellen mellom kj\xc3\xb8nnene, er religion og kultur.'